**Παγκόσμια εβδομάδα Οδικής Ασφάλειας ΟΗΕ (17- 23 Μαΐου 2021)**

        Με χαρά υποδεχτήκαμε την ανακοίνωση του Υπουργείου Παιδείας για την ένταξη της οδικής ασφάλειας στο ωρολόγιο πρόγραμμα των σχολείων, δημοτικών και γυμνασίων, από την επόμενη σχολική χρονιά. Το ζήτημα της οδικής ασφάλειας είναι ιδιαίτερα σημαντικό μόνο και μόνο αν αναλογιστούμε το γεγονός ότι **πρώτη αιτία θανάτου για τις ηλικίες 5 έως 29 παγκοσμίως αποτελούν οι τροχαίες συγκρούσεις.** Με αφορμή, λοιπόν, την παγκόσμια εβδομάδα για την οδική ασφάλεια (17- 23 Μαΐου 2021) με κεντρικό σύνθημα του Ο.Η.Ε και του Π.Ο.Υ  **δρόμοι ζωής**και στόχο τη **θέσπιση του ορίου των 30 χιλιομέτρων**στις περιοχές κατοικίας και υψηλής συγκέντρωσης ανθρώπων  απευθύνουμε την παρακάτω επιστολή προς τους εκπαιδευτικούς πρωτοβάθμιας και δευτεροβάθμιας εκπαίδευσης (και των λυκείων) με στόχο την ευαισθητοποίησή τους και προτείνουμε την παρακάτω δράση ( υπάρχει αναλυτική περιγραφή στη συνέχεια, όπως και άλλες προτεινόμενες εκπαιδευτικές δράσεις σε επισυναπτόμενο αρχείο), για να υλοποιηθεί κατά προτεραιότητα από 17 έως 23 Μαΐου στα σχολεία της ευθύνης σας. Ευελπιστούμε ότι θα ανταποκριθείτε άμεσα στο αίτημά μας **για δρόμους πιο ασφαλείς για τα παιδιά**.

     Με εκτίμηση,

Πανελλαδικός σύλλογος SOS Τροχαία Εγκλήματα   [soste.gr/](http://soste.gr/)

Πρωτοβουλία ΠΕΖΗ για τα δικαιώματα των πεζών   [www.pezh.gr/](https://www.pezh.gr/)

**ΔΡΟΜΟΙ ΓΙΑ ΤΗ ΖΩΗ!**

Φίλη/φίλε εκπαιδευτικέ,

      Σου απευθύνουμε αυτή την επιστολή με αφορμή την 6η Παγκόσμια εβδομάδα οδικής ασφάλειας (17 - 23 Μαΐου 2021). Τη φετινή χρονιά βασικό αίτημα του Ο.Η.Ε και του Π.Ο.Υ αποτελεί η θέσπιση των 30 χιλιομέτρων την ώρα ως ανώτατου ορίου ταχύτητας στις περιοχές κατοικίας και συγκέντρωσης ανθρώπων, εκεί που μεγάλοι και μικροί, κινούνται, στέκονται, παίζουν, συναντιούνται.

     Πρόθεσή μας πρώτον να γίνει αντιληπτή η επείγουσα ανάγκη να επικρατήσει το όριο των 30 χιλιομέτρων και δεύτερον να  προτείνουμε μία εκπαιδευτική δράση, για να συνεργαστείς με τους μαθητές/μαθήτριές  σου σε αυτό το αίτημα ζωής που τους/τις αφορά άμεσα.

    Το όριο των 30 χιλιομέτρων είναι πρώτα-πρώτα σημαντικό και επείγον - αν κάθε ανθρώπινη ζωή αξιολογείται ως ανεκτίμητη - για την ασφαλή μετακίνηση των παιδιών αλλά και των ενηλίκων στους δρόμους της πόλης κυρίως. Εάν όχημα χτυπήσει πεζό με ταχύτητα 30 χιλιόμετρα την ώρα ή και μικρότερη, οι πιθανότητες θανάσιμου τραυματισμού είναι μικρές. Όσο η ταχύτητα αυξάνεται, τόσο οι πιθανότητες ο πεζός να πεθάνει ή να υποστεί σοβαρό τραυματισμό αυξάνονται δραματικά, ενώ και η αποκατάσταση, αν και όσο αυτή είναι εφικτή, αποδεικνύεται επώδυνη σωματικά και ψυχικά. Σύμφωνα με τα υπάρχοντα επιστημονικά δεδομένα σε περιοχές που συνυπάρχουν οχήματα και ευάλωτοι χρήστες η ταχύτητα των οχημάτων **δε μπορεί να ξεπερνά τα 30 χιλιόμετρα την ώρα**. Οι δρόμοι χαμηλής ταχύτητας σώζουν ζωές. Αν θεωρούμε την ανθρώπινη ζωή ανεκτίμητη. Επίσης, ίσως μας διαφεύγει ότι **η πρώτη αιτία θανάτου παγκοσμίως** όσον αφορά τις ηλικίες 5 έως 29 είναι οι τροχαίες συγκρούσεις.

 Χαμηλές ταχύτητες στο δρόμο σημαίνουν λιγότερες εκπομπές διοξειδίου του άνθρακα και λιγότερο θόρυβο, καθώς αποθαρρύνεται η αποκλειστική χρήση του αυτοκινήτου. Από την άλλη ενθαρρύνονται το περπάτημα, το ποδήλατο, τα μέσα μαζικής μεταφοράς, αφού η δυνατότητα μετακίνησης με αυτούς τους εναλλακτικούς τρόπους γίνεται πιο ασφαλής, πιο ελεύθερη μέσα σε ένα περιβάλλον που προάγει τη σωματική και ψυχική υγεία των ανθρώπων. Η προσβασιμότητα άλλωστε σε ελεύθερους, ασφαλείς και ανοιχτούς χώρους, όπως μπορούν να είναι οι δρόμοι, αποτελεί σημαντική διέξοδο αντιμετώπισης ακόμα και για τη νόσο COVID-19.

       Είναι όμως και ζήτημα ισότητας, δικαιοσύνης. Τα φτωχότερα μέλη κάθε κοινότητας, οι μειονότητες, όσοι γενικώς βρίσκονται στο περιθώριο, είναι περισσότερο εκτεθειμένοι στους οδικούς κινδύνους και υπόκεινται σε μεγαλύτερους περιορισμούς μετακίνησης (και όχι μόνο), καθώς οι περιοχές κατοικίας τους είναι συχνά κοντά σε δρόμους υψηλής ταχύτητας. Η θέσπιση του ορίου των 30 χιλιομέτρων είναι επείγουσα επίσης, για τα δικαιώματα των ανθρώπων με αναπηρίες, για τους ηλικιωμένους, για τους γονείς που συνοδεύουν παιδιά, γενικά για όλους τους ευάλωτους χρήστες του οδικού δικτύου. Αν θεωρούμε την ανθρώπινη ζωή ανεκτίμητη και ότι όλοι οι άνθρωποι είναι ίσοι.

    Με εκτίμηση,

 Πανελλαδικός σύλλογος SOS Τροχαία Εγκλήματα    [soste.gr/](http://soste.gr/)

 Πρωτοβουλία ΠΕΖΗ για τα δικαιώματα των πεζών   [www.pezh.gr/](https://www.pezh.gr/)

*Σημείωση: το κείμενο στηρίζεται στην ''Ανοικτή επιστολή'' του Ο.Η.Ε και του Π.Ο.Υ ( ο σχετικός σύνδεσμος παρατίθεται) και το φυλλάδιο ''Δρόμοι για Ζωή'' (επισυνάπτεται).*

**ΠΡΟΤΑΣΗ ΕΚΠΑΙΔΕΥΤΙΚΗΣ ΔΡΑΣΗΣ:**

''**Δρόμοι για ΖΩΗ**''

**Ηλικίες**: η εκπαιδευτική δράση μπορεί να υλοποιηθεί από  σχολεία της πρωτοβάθμιας

( μεγαλύτερες τάξεις Ε, ΣΤ δημοτικού) και της δευτεροβάθμιας εκπαίδευσης ( όλες οι τάξεις Γυμνασίου - Λυκείου).

**Χρόνος**: μπορούν να διατεθούν μία ή δύο διδακτικές ώρες.

**Στόχοι**: τα παιδιά να αντιληφθούν ότι η ταχύτητα αποτελεί σοβαρό, αν όχι το σοβαρότερο, παράγοντα πρόκλησης τροχαίων συγκρούσεων.

Να διατυπώσουν τις προτάσεις τους για τη μείωση της ταχύτητας των οχημάτων και στη συνέχεια να δημιουργήσουν το δικό τους μήνυμα ευαισθητοποίησης των οδηγών και των αρμόδιων αρχών.

**Υποστηρικτικό υλικό**: μπορεί να αξιοποιηθεί το υλικό που επισυνάπτεται ή παρατίθεται ο αντίστοιχος διαδικτυακός σύνδεσμος και κυρίως:

* φυλλάδιο " η ταχύτητα σκοτώνει".
* oδηγός ''Save lives''( σελίδες 15-18 κυρίως)
* φυλλάδιο "streets 2021"
* ενδεικτικές οδηγίες για τον εκπαιδευτικό
* χάρτης δικαιωμάτων των πεζών

**Περιγραφή της δράσης**

     Η εισαγωγή στο θέμα μπορεί να γίνει με καταιγισμό ιδεών και να ακολουθήσει συζήτηση ( μπορούν να χρησιμοποιηθούν οι **ενδεικτικές οδηγίες** που επισυνάπτονται) έτσι ώστε τα παιδιά να αντιληφθούν . Στη συνέχεια δίνεται ικανός χρόνος στα παιδιά να σκεφτούν το δικό τους **μήνυμα σχετικά με την ανάγκη μείωσης των ταχυτήτων** στους δρόμους( με έμφαση στο όριο των 30 χιλιομέτρων) και να το γράψουν π.χ. σε ένα φύλλο Α4 (μπορούν να το έχουν κόψει και σε σχήμα καρδιάς), με μαρκαδόρο σκουρόχρωμο (μπορούν ως πλαίσιο στο μήνυμά τους να χρησιμοποιήσουν φωσφοριζέ χρώμα), έτσι ώστε το μήνυμά τους να φαίνεται όσο το δυνατόν πιο μακριά. Η/ο εκπαιδευτικός μπορεί, βεβαίως, να δημιουργήσει το δικό της/του μήνυμα. Ύστερα παιδιά και εκπαιδευτικοί προχωρούν προς το προαύλιο. Εκεί, ανά τμήμα **ξαπλώνουν** ανάσκελα. Αυτή η στάση του σώματος μας υπενθυμίζει πρώτα πρώτα  το γεγονός ότι **υπάρχουν πάρα πολλοί συνάνθρωποί μας που έχουν χαθεί στο δρόμο**.  Δεύτερον ξαπλώνουν σαν να είναι μελλοντικά θύματα τροχαίου, που αποκαλύπτουν όμως τη **θέλησή τους να μην γίνει κάποτε αυτό η οδυνηρή πραγματικότητα**. Σα να φωνάζουν: '' ξαπλώνουμε προληπτικά, για να μη μας ξαπλώσετε με τα αμάξια σας''. Ταυτόχρονα κρατούν τα μηνύματά τους γυρισμένα προς τα πάνω, για να φαίνονται. Αφού ξαπλώσουν όλα τα παιδιά του σχολείου ( όσα παιδιά δε θέλουν ή δε μπορούν, μπορούν βεβαίως να καθίσουν **οκλαδόν ή και όρθια**), μπορούν πάλι ανά τμήμα να σηκώνονται οι μαθητές μαθήτριες και να περιφέρονται ανάμεσα στους συμμαθητές τους των άλλων τμημάτων( που παραμένουν ξαπλωμένοι), διαβάζοντας τα μηνύματα. Άλλωστε και από τις μαθήτριες/τους μαθητές αυτούς θα προέλθουν οι επόμενοι οδηγοί και **θα συνυπάρξουν στο δρόμο**, είτε ως εποχούμενοι είτε ως πεζοί. Έτσι, τα μηνύματα αυτά μπορούν να χρησιμεύσουν **ως ηθική δέσμευση και ως οδηγοί συμπεριφοράς και σεβασμού** του ενός απέναντι στον άλλον στην άσφαλτο.

     Είναι μία **δράση απλή με την ενεργή συμμετοχή των μαθητών**. Χρειάζεται **καλός συντονισμός** - χωρίς όμως να απαιτεί ιδιαίτερες δεξιότητες και προσπάθεια - που τον αναλαμβάνουν οι εκπαιδευτικοί, κρατώντας έναν απαιτούμενο τόνο σοβαρότητας - όχι αυστηρότητας - στη δράση. Για να αποφευχθεί ο συνωστισμός μπορούν να τα παιδιά να συγκεντρώνονται σε διαφορετικές ώρες η κάθε τάξη. Ή μπορεί να γίνει ακόμη και ανά τμήμα. Μπορεί βεβαίως **να ζητηθεί η γνώμη των παιδιών για την οργάνωση της δράσης,** να υπάρχει μουσική υποβλητική κλπ.

    Μπορούν επίσης, **να έχουν προσκληθεί** στην ιδιότυπη αυτή περιήγηση ανάμεσα στα παιδιά με τα μηνύματα, μέλη του συλλόγου γονέων και κηδεμόνων, στελέχη της δημοτικής αρχής, αστυνομικοί της Τροχαίας και δημοσιογράφοι του τοπικού Τύπου: αυτοί που τώρα οδηγούν, κρατώντας, βεβαίως, λόγω του κορωνοϊού τις απαιτούμενες, όπως και στην άσφαλτο, **αποστάσεις**.

    Στο τέλος τα μηνύματα μπορούν να αναρτηθούν στο σχολείο **ως ένα είδος ιδιότυπης περιοδικής έκθεσης**. Μπορούν επίσης, φωτοτυπημένα **να διανεμηθούν σε διερχόμενους πλησίον του σχολείου οδηγούς**. Οι φωτογραφίες ( με τη σύμφωνη γνώμη των γονέων ή με επεξεργασία να μη φαίνονται τα πρόσωπα των μαθητών) μπορούν **να σταλούν στο δήμο η στην τροχαία,**σαν ένα είδος εικονικής συλλογής υπογραφών.

     Και ευχής έργον να είναι **η αρχή για επόμενες δράσεις** (επισυνάπτονται προτεινόμενες δράσεις για την οδική ασφάλεια. Επίσης, πολύ ενδιαφέρουσα η δράση του 11ου γυμνασίου Θεσσαλονίκης το 2018 αλλά και η πρόσφατη των ''Θρανίων της Άνοιξης''), πράγμα που σημαίνει ότι αυτή η πρώτη δράση που μόλις ολοκληρώθηκε, δεν είναι μόνο συμβολική, αλλά και **στην κατεύθυνση της βελτίωσης της οδηγικής συμπεριφοράς τωρινών και υποψηφίων οδηγών.**

Άλλοι προτεινόμενοι τίτλοι δράσης:

Επείγον: **30 ΤΩΡΑ**!

**Ξαπλώνουμε**

  να **μη μας ξαπλώσετε**!

 Δεν θέλω να είμαι

**το επόμενο θύμα**

Θυσίασε την ταχύτητα

**όχι τη ζωή**

Κοίτα την **καρδιά μου**.

**Μέχρι 30**!

 (αν τα μηνύματα είναι σε χαρτιά

      κομμένα σε σχήμα καρδιάς)

Και βεβαίως μπορούν **να προτείνουν και τα παιδιά** τίτλο για τη δράση.

****

**ΜΑΣΚΟΦΟΡΟΙ ΜΑΘΗΤΕΣ/ΤΡΙΕΣ ΛΥΚΕΙΟΥ ''ΠΡΟΘΕΡΜΑΙΝΟΝΤΑΙ''**

**ΓΙΑ ΤΗΝ ΕΒΔΟΜΑΔΑ ΔΡΑΣΕΩΝ 17 - 23 ΜΑΙΟΥ 2021**

( Οι μαθητές/τριες και ο καθηγητής είχαν προβεί στον προβλεπόμενο αυτοδιαγνωστικό έλεγχο για τον κορωνοϊό, που ήταν για όλες/ους αρνητικός. )

Ακολουθούν **σύνδεσμοι και επισυναπτόμενα αρχεία** υποστηρικτικά της δράσης:

**Ενημέρωση για την παγκόσμια εβδομάδα οδικής ασφάλειας**

[**www.unroadsafetyweek.org/en/home**](https://www.unroadsafetyweek.org/en/home)

**Φυλλάδιο '' Η ταχύτητα σκοτώνει''**

[soste.gr/speed-kills/](http://soste.gr/speed-kills/)

**Ανοιχτή επιστολή Ο.Η.Ε και Π.Ο.Υ:**

[sostegr.wordpress.com/2021/04/23/%ce%b4%cf%81%cf%8c%ce%bc%ce%bf%ce%b9-%ce%b6%cf%89%ce%ae%cf%82-%ce%b3%ce%b9%ce%b1-%cf%84%ce%bf%cf%85%cf%82-%ce%b1%ce%bd%ce%b8%cf%81%cf%8e%cf%80%ce%bf%cf%85%cf%82-%ce%ba%ce%b1%ce%b9-%ce%b3%ce%b9%ce%b1/](https://sostegr.wordpress.com/2021/04/23/%ce%b4%cf%81%cf%8c%ce%bc%ce%bf%ce%b9-%ce%b6%cf%89%ce%ae%cf%82-%ce%b3%ce%b9%ce%b1-%cf%84%ce%bf%cf%85%cf%82-%ce%b1%ce%bd%ce%b8%cf%81%cf%8e%cf%80%ce%bf%cf%85%cf%82-%ce%ba%ce%b1%ce%b9-%ce%b3%ce%b9%ce%b1/)

**Πρωτότυπη δράση του 11ου Γυμνασίου Θεσσαλονίκης το 2018:**

[sostegr.wordpress.com/2018/07/05/11%ce%bf-%ce%b3%cf%85%ce%bc%ce%bd%ce%ac%cf%83%ce%b9%ce%bf-%ce%b8%ce%b5%cf%83%cf%83%ce%b1%ce%bb%ce%bf%ce%bd%ce%af%ce%ba%ce%b7%cf%82-%ce%b7-%ce%bf%ce%b4%ce%b9%ce%ba%ce%ae-%ce%b1%cf%83%cf%86%ce%ac/](https://sostegr.wordpress.com/2018/07/05/11%ce%bf-%ce%b3%cf%85%ce%bc%ce%bd%ce%ac%cf%83%ce%b9%ce%bf-%ce%b8%ce%b5%cf%83%cf%83%ce%b1%ce%bb%ce%bf%ce%bd%ce%af%ce%ba%ce%b7%cf%82-%ce%b7-%ce%bf%ce%b4%ce%b9%ce%ba%ce%ae-%ce%b1%cf%83%cf%86%ce%ac/)

**Οδηγός SAVE LIVES του Π.Ο.Υ:**

[soste.gr/save-lives-%cf%83%cf%84%ce%b1-%ce%b5%ce%bb%ce%bb%ce%b7%ce%bd%ce%b9%ce%ba%ce%ac/](http://soste.gr/save-lives-%cf%83%cf%84%ce%b1-%ce%b5%ce%bb%ce%bb%ce%b7%ce%bd%ce%b9%ce%ba%ce%ac/)

**Κείμενο ''ΠΟΛΕΙΣ ΓΙΑ ΑΝΘΡΩΠΟΥΣ...''**

[**www.pezh.gr/node**](https://www.pezh.gr/node/1245)